
1 straipsnis. 3 straipsnio pakeitimas ir papildymas
1. 3 straipsnio 2 dalyje po žodžių „nacionalinis investuotojas“ įrašyti žodžius „strateginis investuotojas“ ir šią dalį išdėstyti taip:
„2. Investuotojai – nacionalinis investuotojas, strateginis investuotojas ir strateginiai partneriai.“

2. Pakeisti 3 straipsnio 5 dalį ir išdėstyti ją taip:
„5. Projekto įgyvendinimo bendrovė – tai atominės elektrinės statytojas.“

3. Pakeisti 3 straipsnio 7 dalį ir išdėstyti ją taip:
„7. Strateginiai partneriai – tai juridiniai asmenys, atitinkantys Lietuvos Respublikos europinės ir transatlantinės integracijos kriterijus, šio įstatymo 6 straipsnio 2 dalyje nurodytus reikalavimus ir sudarę sutartis dėl dalyvavimo projekte su atominės elektrinės statytoju,  elektros perdavimo jungčių statytoju arba su Lietuvos Respublikos Vyriausybe.“

4. Papildyti 3 straipsnį naujomis 8, 9 ir 10 dalimis:
„8. Strateginis investuotojas – juridinis asmuo, turintis kompetenciją, finansinius išteklius ir gebėjimus organizuoti projekto vystymą bei atitinkantis įstatymuose ir kituose teisės aktuose nustatytas specialiąsias saugumo priemones ir Lietuvos Respublikos europinės ir transatlantinės integracijos kriterijus. Strateginis investuotojas finansuoja atominės elektrinės ir elektros perdavimo jungčių statybą. 
9. Atominės elektrinės statytojas – juridinis asmuo, kuris priklauso valstybei nuosavybės teise arba kurio visos akcijos priklauso valstybei nuosavybės teise ir kuris bus naujos atominės elektrinės statytojas. Dalis šio juridinio asmens akcijų Lietuvos Respublikos Vyriausybės sprendimu gali būti perleidžiama strateginiam investuotojui ir (arba) strateginiams partneriams.
10. Elektros perdavimo jungčių statytojas – juridinis asmuo, kuris priklauso valstybei nuosavybės teise arba kurio visos akcijos priklauso valstybei nuosavybės teise ir kuris dalyvaus statant šiame įstatyme numatytas elektros perdavimo jungtis. Dalis šio juridinio asmens akcijų Lietuvos Respublikos Vyriausybės sprendimu gali būti perleidžiama strateginiam investuotojui ir (arba) strateginiams partneriams.“


2 straipsnis. 6 straipsnio pakeitimas ir papildymas
1. Pakeisti 6 straipsnio 1 dalį ir ją išdėstyti taip:
„1. Projekto įgyvendinimo bendrovę steigia Lietuvos Respublikos Vyriausybė arba jos įgaliota institucija, sudarant galimybę dalyvauti strateginiams partneriams ir strateginiam investuotojui.“

2. Pripažinti netekusiomis galios šio straipsnio 3, 4 ir 5 dalis. Šio straipsnio 6 dalį laikyti atitinkamai 3 dalimi. 

3 straipsnis. 8 straipsnio pakeitimas ir papildymas
1. 8 straipsnio 1 dalį išdėstyti taip:
„1. Valstybei nuosavybės teise priklausančių akcijų nacionalinio investuotojo bendrovėje suteikiamas turtines ir neturtines teises įgyvendina valstybės institucija, kuriai teisės aktų nustatyta tvarka šios akcijos perduotos patikėjimo teise.“
2. 8 straipsnio 2 dalį išdėstyti taip:
„2. Jeigu valstybė perleidžia dalį atominės elektrinės statytojo akcijų strateginiam investuotojui arba strateginiams partneriams, visais atvejais valstybei nuosavybės teise turi priklausyti akcijų paketas, sudarantis ne mažiau kaip 34 procentus atominės elektrinės statytojo akcijų ir balsų atominės elektrinės statytojo visuotiniame akcininkų susirinkime.“

3. 8 straipsnio 3 dalį išdėstyti taip:
„3. Lietuvos Respublikos Vyriausybė, atominės elektrinės statytojas ir elektros perdavimo jungčių statytojas įgyvendina Lietuvos strateginį tikslą – kompleksiškai integruoja Lietuvos Respublikos elektros energetikos sistemą į Europos Sąjungos valstybių elektros perdavimo sistemas ir elektros energijos vidaus rinkas.“

4. 8 straipsnio 4 dalies 1 punktą išdėstyti taip:
„1) nacionalinis investuotojas, atominės elektrinės statytojas ir elektros perdavimo jungčių statytojas efektyviai įgyvendintų pagrindinį Lietuvos Respublikos elektros energetikos sistemos uždavinį – neribotą laiką, nepriklausomai, saugiai, patikimai aprūpinti Lietuvos vartotojus elektros energija;“

5. Papildyti 8 straipsnį naujomis 5, 6, 7, 8 ir 9 dalimis:
„5. Įgyvendinant valstybei nuosavybės teise priklausančių akcijų nacionalinio investuotojo bendrovėje suteikiamas teises, nacionalinio investuotojo stebėtojų tarybos ir valdybos nariai renkami vadovaujantis šio įstatymo 1 priede nustatytais principais. Nacionalinio investuotojo bendrovės valdymas organizuojamas pagal šio įstatymo 8 bei 10 straipsnyje nustatytus reikalavimus, siekiant užtikrinti efektyvų ir atsakingą valstybės investuoto turto valdymą ir įgyvendinti kitus šio įstatymo keliamus tikslus.
6. Nacionalinio investuotojo visuotinis akcininkų susirinkimas sprendimus priima šiame ir kituose įstatymuose nustatyta tvarka. 
7. Daugiau kaip 1/2 nacionalinio investuotojo stebėtojų tarybos narių turi būti išrinkti valstybei nuosavybės teise priklausančių akcijų suteikiamais balsais. Šie stebėtojų tarybos nariai privalo užtikrinti valstybės ir visuomenės interesų apsaugą įgyvendinant šio įstatymo tikslus. 
8. Daugiau kaip 1/2 visų nacionalinio investuotojo valdybos narių privalo būti išrinkti asmenys, kurių kandidatūras pasiūlo valstybės akcijų valdytojas. Šie nacionalinio investuotojo valdybos nariai privalo užtikrinti valstybės ir visuomenės interesų apsaugą įgyvendinant šio įstatymo tikslus. 
9. Tuo atveju, jei kiti įstatymai nustato kitokias bendrovių valdymo taisykles, nacionalinio investuotojo bendrovės valdymui jos taikomos tiek, kiek neprieštarauja Atominės elektrinės įstatymo nustatytoms taisyklėms.“

4 straipsnis. 10 straipsnio pakeitimas ir papildymas
1. 10 straipsnio 1 dalį išdėstyti taip:
„1. Nacionalinis investuotojas – Lietuvos Respublikoje įregistruotas, pagal Lietuvos Respublikos įstatymus neribotam laikui įsteigtas ir veikiantis savarankiškas privatus juridinis asmuo, kurio veiklos tikslas yra finansuoti šiame įstatyme numatyto projekto įgyvendinimą. Nacionalinio investuotojo buveinė yra Lietuvos Respublikoje.“

2. 10 straipsnio 2 dalį išdėstyti taip:
„2. Lietuvos Respublikai nuosavybės teise turi priklausyti ne mažiau kaip 2/3 nacionalinio investuotojo akcijų, kurios privalo suteikti ne mažiau kaip 2/3 visų balsų nacionalinio investuotojo visuotiniame akcininkų susirinkime. Kitos nacionalinio investuotojo akcijos Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymo, taip pat kitų Lietuvos Respublikos įstatymų ir teisės aktų nustatytomis sąlygomis bei tvarka gali priklausyti nacionaliniams bei Lietuvos Respublikos europinės ir transatlantinės integracijos kriterijus atitinkantiems užsienio subjektams.“

3. Pripažinti netekusiomis galios šio straipsnio 3, 4, 6 ir 8 dalis.

4. Papildyti 10 straipsnį nauja 3 dalimi:
„3. Nacionalinio investuotojo visuotinis akcininkų susirinkimas turi teisę padidinti nacionalinio investuotojo įstatinį kapitalą tam, kad valstybei nuosavybės teise priklausytų 2/3 akcijų ir akcijų suteikiamų balsų nacionalinio investuotojo įstatiniame kapitale. Šios naujai išleidžiamos akcijos gali būti apmokėtos turtu, inter alia pervertinus esamą valstybės turtinį įnašą į nacionalinio investuotojo įstatinį kapitalą. Valstybė nuosavybės teises į išleidžiamas akcijas, taip pat visas akcijų suteikiamas teises (įskaitant, bet neapsiribojant balsavimo teise) įgyja nuo nacionalinio investuotojo įstatinio kapitalo padidinimo momento. Valstybė akcijas privalo apmokėti ne vėliau kaip per vienerius metus nuo nacionalinio investuotojo įstatinio kapitalo padidinimo dienos. Negalioja bet kokios priešingos nacionalinio investuotojo steigimo, akcininkų, balsavimo ar kitų sutarčių bei kitų nacionalinio investuotojo steigimo dokumentų nuostatos.“

5. Šio straipsnio 5 dalį laikyti atitinkamai 4 dalimi, 7 dalį laikyti atitinkamai 5 dalimi.

9. Šio straipsnio 9 dalį laikyti atitinkamai 6 dalimi ir ją išdėstyti taip:
„6. Šis įstatymas nesuteikia nacionalinio investuotojo bendrovei teisių įgyvendinti šiame straipsnyje nurodytų Lietuvos Respublikos elektros energetikos sistemos jungčių su Lenkijos Respublikos ir Švedijos Karalystės elektros energetikos sistemomis statybos projektus. Akcinė bendrovė Lietuvos energija suteikia elektros perdavimo jungčių statytojui organizacines, technines, finansines ir kitas priemones, reikalingas Lietuvos Respublikos elektros energetikos sistemos jungčių su Lenkijos Respublikos ir Švedijos Karalystės elektros energetikos sistemomis statybos projektų įgyvendinimui.“

10. Papildyti straipsnį nauja 7 dalimi ir ją išdėstyti taip:
„7. Nacionalinis investuotojas gali būti likviduojamas, reorganizuojamas arba pertvarkomas Lietuvos Respublikos įstatymų numatytais pagrindais ir tvarka.“

5 straipsnis. 11 straipsnio pakeitimas ir papildymas
1. Pakeisti šio straipsnio 1 dalį ir išdėstyti ją taip:
„1. Lietuvos Respublikos Vyriausybė atlieka visus teisinius veiksmus, kad būtų įgyvendintos šio įstatymo 10 straipsnio nuostatos.“ 

2. 11 straipsnio 2 dalį išdėstyti taip:
„2. Įgyvendinant šio įstatymo 10 straipsnio 2 dalies nuostatas, valstybės akcijų valdytojas turi teisę įvertinti nacionalinio investuotojo steigimo metu valstybei nuosavybės teise priklausiusias akcinės bendrovės Lietuvos energija ir akcinės bendrovės Rytų skirstomieji tinklai akcijas. Nurodytų bendrovių akcijos turi būti įvertintos nepriklausomo turto vertintojo teisės aktų nustatyta tvarka.“ 
3. Papildyti 11 straipsnį naujomis 3, 4, ir 5 dalimis:
„3. Privatus investuotojas savo sąskaita ir iniciatyva turi teisę kreiptis į šiame įstatymo straipsnyje nurodytus kriterijus atitinkančius turto vertintojus dėl į nacionalinio investuotojo įstatinį kapitalą įneštų akcinės bendrovės VST akcijų įvertinimo.
4. Tais atvejais, kai atlikus akcinės bendrovės Lietuvos energija ir (arba) akcinės bendrovės Rytų skirstomieji tinklai akcijų įvertinimą paaiškėja, kad valstybei nuosavybės teise priklausiusių akcinės bendrovės Lietuvos energija ir (arba) akcinės bendrovės Rytų skirstomieji tinklai akcijos buvo įvertintos per maža verte, tai Lietuvos Respublikos Vyriausybė, be šio įstatymo 10 straipsnio 2 dalyje numatytų teisių, gali reikalauti, kad privatus investuotojas ne vėliau kaip per tris mėnesius nuo atitinkamo Lietuvos Respublikos Vyriausybės nutarimo įsigaliojimo dienos už turimas nacionalinio investuotojo akcijas tinkamai atsiskaitytų pinigais.
5. Šiame straipsnyje ir įstatymo 10 straipsnio 2 dalyje numatytos Lietuvos Respublikos Vyriausybės teisės gali būti įgyvendinamos kartu.“

4. Buvusią 11 straipsnio 3 dalį laikyti atitinkamai 6 dalimi, ją pakeisti ir išdėstyti taip:
„6. Lietuvos Respublikos Vyriausybė turi teisę priimti sprendimą dėl valstybei priklausančių nacionalinio investuotojo akcijų pardavimo kitiems europinės ir transatlantinės integracijos kriterijus atitinkantiems asmenims arba dėl valstybės pirmumo teisės įsigyti naujai išleidžiamas nacionalinio investuotojo akcijas perleidimo ar atsisakymo kitų minėtus kriterijus atitinkančių asmenų naudai, visais atvejais užtikrindama, kad Lietuvos Respublikai nuosavybės teise priklausys akcijų paketas, sudarantis ne mažiau kaip 2/3 nacionalinio investuotojo akcijų ir balsų nacionalinio investuotojo visuotiniame akcininkų susirinkime.“

5. Buvusią 11 straipsnio 4 dalį laikyti atitinkamai 7 dalimi, ją pakeisti ir išdėstyti taip:
„7. Jeigu Lietuvos Respublikos Vyriausybė nuspręstų parduoti dalį valstybei priklausančių nacionalinio investuotojo akcijų, pardavimas turi būti vykdomas viešai, sudarant nediskriminacines sąlygas jas įsigyti Lietuvos Respublikos piliečiams ir juridiniams asmenims, visais atvejais užtikrinant, kad Lietuvos Respublikai nuosavybės teise priklausys akcijų paketas, sudarantis ne mažiau kaip 2/3 nacionalinio investuotojo akcijų ir balsų nacionalinio investuotojo visuotiniame akcininkų susirinkime. Siekiant užtikrinti platesnį ir tinkamą Lietuvos Respublikos ir kitų nacionalinio investuotojo akcininkų atstovavimą nacionalinio investuotojo organuose, nacionalinio investuotojo stebėtojų tarybos narių skaičius gali būti didesnis, negu nurodyta Akcinių bendrovių įstatyme, tačiau ne daugiau kaip 25 nariai.“

6. Buvusią 11 straipsnio 5 dalį laikyti atitinkamai 8 dalimi, ją pakeisti ir išdėstyti taip:
„8. Visi susitarimai ir kiti dokumentai dėl nacionalinio investuotojo steigimo yra nekonfidencialūs (vieši). Lietuvos Respublikos Vyriausybė ar jos įgaliota institucija visą šioje dalyje nurodytų susitarimų tekstą paskelbia Lietuvos Respublikos Vyriausybės interneto tinklalapyje.“

7. Buvusią 11 straipsnio 6 dalį laikyti atitinkamai 9 dalimi, ją pakeisti ir išdėstyti taip:
„9. Lietuvos Respublikos Vyriausybei investavus akcinės bendrovės „Lietuvos energija“ akcijas, sudarančias daugiau kaip 2/3 akcijų ir balsų akcinės bendrovės „Lietuvos energija“ visuotiniame akcininkų susirinkime, į nacionalinio investuotojo įstatinį kapitalą, Strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymo 3 straipsnio reikalavimas dėl sprendžiamosios galios akcinėje bendrovėje „Lietuvos energija“ palikimo valstybei bus laikomas įvykdytu, kai valstybei nuosavybės teise priklausys ne mažiau kaip 2/3 nacionalinio investuotojo akcijų ir balsų nacionalinio investuotojo visuotiniame akcininkų susirinkime.“


6 straipsnis. 13 straipsnio pakeitimas
Pakeisti šio straipsnio 2 dalį ir ją išdėstyti taip:
„2. Žemė, reikalinga naujos atominės elektrinės statybai, įstatymų ir kitų teisės aktų nustatyta tvarka perduodama, išnuomojama ar kitais teisės aktų nustatytais pagrindais suteikiama naudotis projekto įgyvendinimo bendrovei.“

7 straipsnis. 16 straipsnio pakeitimas
Pakeisti 16 straipsnį ir jį išdėstyti taip:
„Užsienio investuotojams taikoma apsauga, numatyta Lietuvos Respublikos sudarytose tarptautinėse sutartyse.“

8 straipsnis. 19 straipsnio papildymas
Papildyti 19 straipsnį nauja antrąja dalimi :
„2. Atominės elektrinės statytojui, elektros perdavimo jungčių statytojui ir nacionaliniam investuotojui atskirų juridinių asmenų rūšis reglamentuojantys įstatymai taikomi tiek, kiek jie neprieštarauja šiam įstatymui.“ 

9 straipsnis. Įstatymo papildymas 191 straipsniu
Papildyti Įstatymą 191 straipsniu:
„191 straipsnis. Tikslinės obligacijos
1. Lietuvos Respublikos Vyriausybė, atominės elektrinės statytojas ir elektros perdavimo jungčių statytojas turi teisę leisti tikslines obligacijas, į kurias gali investuoti nacionalinis investuotojas, strateginis investuotojas ir kiti investuotojai. 
2. Lietuvos Respublikos Vyriausybė turi teisę nustatyti specialius reikalavimus, taikomus tikslinių obligacijų emisijai ir išpirkimui.”

10 straipsnis. Įstatymo papildymas priedu
Papildyti įstatymą 1 priedu:


„Lietuvos Respublikos atominės elektrinės įstatymo
1 priedas


VALSTYBĖS AKCIJŲ VALDYTOJUI ATSTOVAUJANČIŲ ASMENŲ NACIONALINIO INVESTUOTOJO BENDROVĖJE PARINKIMO IR NACIONALINIO INVESTUOTOJO ORGANŲ FORMAVIMO BEI VEIKLOS PRINCIPAI

I.	BENDROSIOS NUOSTATOS

1.	Nacionalinio investuotojo organai veikia pagal nacionalinio investuotojo veiklos strategiją, patvirtintą nacionalinio investuotojo visuotinio akcininkų susirinkimo. Strategijos dalimi turi būti finansinis planas, numatantis priemones sukaupti pinigines lėšas strategijos įgyvendinimui finansuoti.
2.	Ne rečiau kaip kartą per kalendorinį ketvirtį nacionalinio investuotojo stebėtojų taryba apsvarsto ir įvertina nacionalinio investuotojo veiklos strategijos bei finansinio plano tikslų, susijusių su lėšų atominės elektrinės statybai finansuoti sukaupimu, vykdymą.

II.	AKCIJŲ VALDYTOJAS IR JO ĮGALIOTI ASMENYS

3.	Valstybei nuosavybės teise priklausančių akcijų suteikiamas teises įgyvendina ir valstybei atstovauja Lietuvos Respublikos Vyriausybės paskirtas akcijų valdytojas (valstybės institucija, kuriai teisės aktų nustatyta tvarka šios akcijos perduotos patikėjimo teise).
4.	Akcijų valdytojas privalo, naudodamasis visomis valstybei nuosavybės teise priklausančių nacionalinio investuotojo akcijų suteikiamomis teisėmis, užtikrinti, kad nacionalinio investuotojo veikla atitiktų Atominės elektrinės įstatymo, kitų įstatymų ir Lietuvos Respublikoje galiojančių teisės aktų reikalavimus, bei būtų nukreipta šiame įstatyme nurodytiems tikslams pasiekti.
5.	Akcijų valdytojo vardu veikia jo įgalioti valstybės tarnautojai arba juridiniai asmenys. Įgaliotiniu gali būti asmuo, kuris turi magistro kvalifikacinį laipsnį arba jam prilygintą universitetinį išsilavinimą yra susipažinęs su įgaliotinio teisėmis, pareigomis ir atsakomybe, išmano ir moka praktiniame darbe taikyti įstatymus, kitus teisės aktus, reglamentuojančius nacionalinio investuotojo veiklą, yra nepriekaištingos reputacijos, taip pat atitinka kitus teisės aktuose nustatytus reikalavimus. Šio skyriaus nuostatos, taikomos fiziniams asmenims, mutatis mutandis taikomos ir juridinių asmenų paskirtiems atstovams.
6.	Akcijų valdytojo įgaliotiems asmenims išduotuose įgaliojimuose atstovauti akcijų valdytoją nacionalinio investuotojo visuotiniame akcininkų susirinkime turi būti nurodyta, kaip kiekvienu konkrečiu klausimu turi balsuoti ar veikti įgaliotinis.
7.	Įgaliotiniu negali būti asmuo, kuriam gali kilti viešųjų ir privačių interesų konfliktas, arba kurio įgaliojimas atstovauti valstybei ar savivaldybei per pastaruosius 5 metus buvo panaikintas dėl netinkamo atstovavimo, arba kuris per paskutinius 5 metus buvo atšauktas iš bet kurios akcinės bendrovės ar uždarosios akcinės bendrovės, valstybės ar savivaldybės įmonės priežiūros ar valdymo organų dėl netinkamo pareigų atlikimo.
8.	Siekiant užtikrinti sklandų ir operatyvų informacijos teikimą, akcijų valdytojas turi teisę paskirti nuolatinį atstovą – valstybės interesus atstovaujantį asmenį nacionalinio investuotojo bendrovėje. Šiuo tikslu akcijų valdytojas sudaro su atstovu sutartį, kurioje nustatomos atstovo pareigos ir atsakomybė. Nacionalinis investuotojas privalo užtikrinti atstovui tinkamas darbo sąlygas, suteikti būtinas technines, organizacines priemones ir visą reikalingą informaciją.
9.	Šio skyriaus nuostatos, taikomos fiziniams asmenims, mutatis mutandis taikomos ir juridinių asmenų paskirtiems atstovams.

III. NACIONALINIO INVESTUOTOJO ORGANŲ FORMAVIMAS

10.	Stebėtojų tarybos formavimas
10.1. Akcijų valdytojas nacionalinio investuotojo visuotiniame akcininkų susirinkime balsuoja taip, kad daugiau kaip 1/2 visų stebėtojų tarybos narių būti išrinkti iš akcijų valdytojo pasiūlytų asmenų. Akcijų valdytojo pasiūlyti stebėtojų tarybos nariai privalo atstovauti valstybės ir visuomenės interesus ir užtikrinti šio įstatymo įgyvendinimą.
10.2. Akcijų valdytojo siūlomais kandidatais į stebėtojų tarybos narius gali būti asmenys, kurie turi aukštąjį universitetinį išsilavinimą, turi patirties energetikos, teisės, projektų valdymo, vadybos, viešojo administravimo, įmonių valdymo, finansų ar bankininkystės srityse ir yra nepriekaištingos reputacijos. Asmuo negali būti laikomas nepriekaištingos reputacijos, jeigu jis buvo nuteistas už Lietuvos Respublikos baudžiamajame kodekse (Žin., 2000, Nr. 89-2741) numatytą sunkų, labai sunkų nusikaltimą arba už nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai ar už juos atitinkančias nusikalstamas veikas pagal užsienio valstybių baudžiamuosius įstatymus ir nėra išnykęs ar nepanaikintas teistumas, jis buvo nuteistas už kitas nusikalstamas veikas ir teistumas nėra išnykęs arba nepanaikintas, jis piktnaudžiauja psichotropinėmis, narkotinėmis, toksinėmis medžiagomis ar alkoholiu.
10.3. Kandidatas į stebėtojų tarybos narius privalo pateikti visuotiniam akcininkų susirinkimui rašytinį sutikimą kandidatuoti į stebėtojų tarybos narius ir kandidato interesų deklaraciją, joje nurodydamas visas aplinkybes, dėl kurių galėtų kilti kandidato ir bendrovės interesų konfliktas. Atsiradus naujoms aplinkybėms, dėl kurio galėtų kilti interesų konfliktas, stebėtojų tarybos narys apie tokias aplinkybes nedelsiant privalo informuoti stebėtojų tarybą.
10.4. Akcijų valdytojas su savo siūlomais kandidatais į nacionalinio investuotojo stebėtojų tarybos narius gali sudaryti sutartis dėl jų veiklos stebėtojų taryboje, kuriose numatytos jų teisės, pareigos bei atsakomybė. Sutarčių su kandidatais į stebėtojų tarybos narius sąlygas nustato Lietuvos Respublikos Vyriausybė. Sutartyse turi būti numatyti kandidatų į stebėtojų tarybos narius įsipareigojimai veikti ginant viešąjį interesą ir siekti, kad nacionalinio investuotojo valdymas būtų organizuojamas taip, kad būtų užtikrintas šiame įstatyme numatytų nacionalinio investuotojo veiklos tikslų įgyvendinimas. Šio punkto reikalavimai netaikomi akcijų valdytojo siūlomiems kandidatams į stebėtojų tarybos narius, kurie yra valstybės tarnautojai.
11. Valdybos formavimas
11.1. Akcijų valdytojas turi pasiūlyti daugiau kaip 1/2 visų valdybos narių. Akcijų valdytojo pasiūlyti valdybos nariai privalo atstovauti valstybės ir visuomenės interesus ir užtikrinti šio įstatymo įgyvendinimą. Stebėtojų tarybos nariai balsuoja taip, kad į valdybą  būtų išrinkta tiek akcijų valdytojo pasiūlytų valdybos narių, kiek akcijų valdytojo pasiūlytų narių yra stebėtojų taryboje (jei stebėtojų tarybos ir valdybos narių skaičius skiriasi, turi būti išlaikyta ta pati proporcija tarp akcijų valdytojo pasiūlytų ir kitų akcininkų pasiūlytų ir išrinktų narių stebėtojų taryboje ir valdyboje). 
11.2. Akcijų valdytojo nominuotų stebėtojų tarybos narių siūlomais kandidatais į valdybos narius gali būti asmenys, kurie turi aukštąjį universitetinį išsilavinimą turi patirties energetikos, teisės, projektų valdymo, vadybos, įmonių valdymo, finansų ar bankininkystės srityse ir yra nepriekaištingos reputacijos. Asmuo negali būti laikomas nepriekaištingos reputacijos, jeigu jis buvo nuteistas už Lietuvos Respublikos baudžiamajame kodekse (Žin., 2000, Nr. 89-2741) numatytą sunkų, labai sunkų nusikaltimą arba už nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai ar už juos atitinkančias nusikalstamas veikas pagal užsienio valstybių baudžiamuosius įstatymus ir nėra išnykęs ar nepanaikintas teistumas, jis buvo nuteistas už kitas nusikalstamas veikas ir teistumas nėra išnykęs arba nepanaikintas, jis piktnaudžiauja psichotropinėmis, narkotinėmis, toksinėmis medžiagomis ar alkoholiu.
11.3. Kandidatas į valdybos narius privalo pateikti stebėtojų tarybai rašytinį sutikimą kandidatuoti į valdybos narius ir kandidato interesų deklaraciją, joje nurodydamas visas aplinkybes, dėl kurių galėtų kilti kandidato ir jo akcininkų ar kandidato ir bendrovės interesų konfliktas. Atsiradus naujoms aplinkybėms, dėl kurio galėtų kilti interesų konfliktas, valdybos narys apie tokias aplinkybes nedelsiant privalo informuoti stebėtojų tarybą.
11.4. Su valdybos nariais sudaromos sutartys remiantis Atominės elektrinės įstatymo 10 straipsnio 7 dalimi.
12. Iki nacionalinio investuotojo stebėtojų tarybos ir valdybos suformavimo pagal šio įstatymo priedo reikalavimus, tęsiasi iki šio priedo įsigaliojimo suformuotos stebėtojų tarybos ir valdybos įgaliojimai.“

